རྒྱལ་ཡུམ་རྡོ་རྗེ་ཕག་མོའི་གསང་སྒྲུབ་ལས༔ རིགས་བཞིའི་སྒོས་སྒྲུབ་ཟབ་ལམ་གསང་བའི་རྒྱ་ཅན་བཞུགས༔ དུས་གསུམ་བདེ་གཤེགས་བསྐྱེད་པའི་ཡུམ༔ བཅོམ་ལྡན་རྡོ་རྗེ་ཕག་མོ་ཡི༔ ཕྲིན་ལས་བཞི་ཡི་དཀྱིལ་འཁོར་ལ༔ གཉིས་མེད་གུས་པས་ཕྱག་འཚལ་ལོ༔ དེ་ལ་བརྟེན་པའི་རྣལ་འབྱོར་གྱིས༔ གཞུང་ནས་བཤད་
པའི་དཀྱིལ་འཁོར་བཤམས༔ རྩ་སྒྲུབ་གསང་བ་པདྨའི་རྒྱ༔ སྔོན་རྗེས་དེ་བཞིན་ལྷ་བསྐྱེད་ནི༔  ༔

རང་ཉིད་རྒྱལ་ཡུམ་རྣལ་འབྱོར་མ༔ རྡོ་རྗེ་ཕག་མོ་སྐུ་མདོག་མཐིང༔ དཀར་སེར་ལྗང་ཞེས་སྦྱར༔ སྤྱན་གསུམ་མཆེ་བ་བཞི་དང་ལྡན༔ ཞི་ཆགས་ཁྲོ་འཛུམ་ཉམས་དང་ལྡན༔ ཞལ་གདངས་མཆེ་བ་ཡུད་ཙམ་གཙིགས༔ རྣ་ལྟག་ཕག་ཞལ་ངུར་སྒྲ་སྒྲོགས༔ ཕྱག་གཡས་འཁོར་ལོ་གྲི་གུག་ཕྱར༔ ༼རྡོ་རྗེ་རིན་ཆེན་རྒྱ་གྲམ་སྦྱར༔ མཆན༽ གཡོན་པས་བྷནྡྷ་དམར་བཀང་སྟོབ༔ ཐབས་ཀྱི་མཚོན་བྱེད་ཁ་ཊཱཾ་བརྟེན༔ བཅུ་དྲུག་གཞོན་ནུ་མ་ལྟར་མཛེས༔ ནུ་འབུར་བྷ་ག་རབ་ཏུ་རྒྱས༔ ཞབས་གཉིས་གར་སྟབས་བམ་གདན་རོལ༔ རལ་པ་རིན་ཆེན་ཐོད་པས་བརྒྱན༔ རིན་ཆེན་མེ་ཏོག་ཐོད་ཕྲེང་དང་༔ རུས་པའི་རྒྱན་ལྡན་གར་ཉམས་རྫོགས༔ འོད་ཟེར་འཇའ་དང་མེ་ཀློང་བཞུགས༔ ཕྱི་རིམ་ལས་ཀྱི་ཕོ་ཉ་བཞི༔ རྒྱན་དང་ཆ་ལུགས་གཙོ་དང་མཐུན༔ གཞན་ཡང་ས་གསུམ་མཁའ་འགྲོའི་ཚོགས༔ རི་རབ་རྒྱ་མཚོའི་རྡུལ་བཞིན་དུ༔ རྡོ་རྗེ་གསུམ་གྱི་དཀྱིལ་འཁོར་ལྷ༔ མ་བསྐྱེད་ཡེ་རྫོགས་ངང་དུ་གསལ༔ སྤྱན་འདྲེན་ལ་སོགས་ཚུལ་བཞིན་བྱ༔ ཐུགས་ཀར་ཡེ་ཤེས་ཕག་མོ་ནི༔ ལས་མདོག་མཐུན་པའི་ཐུགས་སྲོག་ལ༔ སྔགས་ཀྱིས་བསྐོར་བའི་འོད་
ཟེར་གྱིས༔ མཆོག་ཐུན་དངོས་གྲུབ་ཐོབ་པར་བསམ༔ དང་པོ་པདྨའི་རིགས་དང་༔ དེ་ནས་ ཨོཾ་བཛྲ་ཛྙཱ་ན་བྷུདྡྷ་ཝཱ་རཱ་ཧཱི་སརྦ་སིདྡྷི་ཧཱུྃ༔ བཛྲ༔ རཏྣ༔ ཀརྨ༔ ཞེས་སྦྱར་གྲངས་དུས་མཚན་མ་ཡི༔ བསྙེན་པའི་ཕྲིན་ལས་རབ་འབྱམས་སྒོ༔ དངོས་གྲུབ་ལྡེ་མིག་ཟབ་མྱུར་ལྡན༔ དེ་བཞིན་རང་རང་
སྐབས་ཐོབ་ཀྱི༔ རྟགས་མཚན་དངོས་ཉམས་རྨི་ལམ་དུ༔ རྣལ་འབྱོར་ཁམས་དབང་མཐུན་པར་འབྱུང་༔ དེ་ཚེ་མ་བཅོས་རིག་པའི་ངང༔ རེ་དོགས་སྤང་བླང་བྲལ་བ་ན༔ མཆོག་གི་དངོས་གྲུབ་འབད་མེད་ཐོབ༔ མཁའ་འགྲོ་རྩ་གསུམ་འདུས་པའི་དཔལ༔ ཕག་མོ་རིགས་ལྔའི་ཟབ་སྒྲུབ་འདི༔ འབྲེལ་ཚད་དོན་ལྡན་
ངེས་པའི་ལུང༔ བཀའ་སྲུང་དབྱིངས་ཀྱི་རྗེ་མོས་སྲུངས༔ ལས་ཅན་གཅིག་དང་འཕྲད་པར་ཤོག༔ ས་མ་
ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གསང་རྒྱ༔ གུ་ཧྱ༔ བརྡ་ཐིམ༔ ཞེས་རྡོ་ཡུལ་གྲུབ་པའི་གདན་ས་ནས་མཁན་ཆེན་བློ་བཟང་བྱམས་པས་ལྷ་རྫས་བཅས་བསྐུལ་ངོར། རྒྱལ་རོང་བྲག་ལྷ་མགོན་པོའི་དབེན་གནས་བཀྲ་ཤིས་ཆོས་ཁྲི་སྙན་གྲགས་དགའ་འཁྱིལ་ནས་ཨོ་རྒྱན་ཕྲིན་ལས་གླིང་པས་སོ།།